Dalgħodu, bħal sena u nofs ilu f'Lampedusa, il-kameras tad-dinja reġgħu kienu ppuntati lejn funeral tal-massa f'pajjiż Mediterranju, funeral ta' nies li isimhom lanqas hu magħruf illum, aħseb u ara kemm se jibqa' mfakkar. Meta ġraw traġedji simili fil-passat kont inħoss dieqa. Din id-darba qed inħoss rabja. U ma jistax ikun mod ieħor. Kull min iżomm ruħu aġġornat b'dak li jkun qed jiġri madwaru kien jaf li dawn l-imwiet se jiġru. Il-mexxeja politiċi li ħalissa qed jiltaqgħu fi Brussell kienu jafu x'se tkun il-konsegwenza tal-indifferenza tagħhom. Meta twaqqfet l-operazzjoni Taljana Mare Nostrum ien ovvju li l-Mediterran se jimtela' bil-kadavri. Kienet biss kwistjoni ta' meta u mhux jekk. Iżda ma sar assolutament xejn biex dan kollu jiġi evitat. Mijiet ta' rġiel, nisa u tfal iddisprati, dawk l-iżgħar fost iż-żgħar, tħallew waħedhom jiffaċċjaw l-iktar destin kiefer.
Dmugħ tal-kukkudrilli